Pastoor vas ná gesin se koelbloedige skietdoodJeanett Lau Gattis en haar dogter, Candice Kunze. Foto: Facebook ŉ 58-jarige jeugpastoor van Virginia in die VSA is in hegtenis geneem nadat hy na bewering sy vrou, haar dogter en die dogter se kêrel op Thanksgiving-aand vermoor het. Die Amerikaanse nuusagentskap CBS News berig die skokvoorval het Donderdag in Chester gebeur. Polisiebeamptes is laat Donderdag na die huis ontbied waar hulle die liggame van Jeanett Gattis (58) en Candice Kunze (30) binne die huis en die liggaam van Andrew Buthorn (36) buite die huis aangetref het. Al drie is doodgeskiet. Time berig die pastoor, Christopher Gattis, is by die huis in hegtenis geneem. Daar is ook op ŉ vuurwapen beslag gelê wat vermoedelik gebruik is om die moord te pleeg. Die motief vir die moord is nog nie bekend nie. WTVR berig bure van die gesin het aan verslaggewers gesê hulle het Gattis en sy gesin goed geken. “Ons was almal vriende,” het Mike Brown, een van die bure, gesê. “Ons sou saam kuier en soms buite kosmaak. Elke keer wanneer ek hulle gesien het, was hulle dieselfde. Ek het geen idee gehad dat daar enige probleme is nie, maar wat agter geslote deure gebeur, is agter geslote deure.” Volgens berigte het Kunze onlangs vanuit Oregon saam met haar kêrel teruggetrek in haar ouerhuis. Gattis is ŉ pastoor by die Grace Lutheran Church in Chester. Die kerk het Vrydag in ŉ verklaring die gemeente gevra om vir almal wat by die tragedie betrokke is te bid.